KOMISIJAS DELEĢĒTĀ REGULA (ES) 2021/571

(2021. gada 20. janvāris),

ar ko attiecībā uz tādu vielu sarakstu, kuras drīkst pievienot maisījumiem zīdaiņiem un papildu ēdināšanas maisījumiem zīdaiņiem, bērnu pārtikai un apstrādātu graudaugu pārtikai, groza Eiropas Parlamenta un Padomes Regulas (ES) Nr. 609/2013 pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) Nr. 609/2013 (2013. gada 12. jūnijs) par zīdaiņiem un maziem bērniem paredzētu pārtiku, īpašiem medicīniskiem nolūkiem paredzētu pārtiku un par pilnīgiem uztura aizstājējiem svara kontrolei, un ar ko atceļ Padomes Direktīvu 92/52/EEK, Komisijas Direktīvas 96/8/EK, 1999/21/EK, 2006/125/EK un 2006/141/EK, Eiropas Parlamenta un Padomes Direktīvu 2009/39/EK un Komisijas Regulas (EK) Nr. 41/2009 un (EK) Nr. 953/2009 (1), un jo īpaši tās 16. pantu,

tā kā:

(1) Regulas (ES) Nr. 609/2013 pielikumā ir izveidots Savienības saraksts ar vielām, ko drīkst pievienot vienai vai vairākām minētās regulas 1. panta 1. punktā minētajām pārtikas kategorijām.

(2) Saskaņā ar Regulas (ES) Nr. 609/2013 pielikumu patlaban īpašiem medicīniskiem nolūkiem paredzētai pārtikai un pilnīgiem uztura aizstājējiem, kas paredzēti svara kontrolei, ir atļauts kā folāta avotu pievienot kalcija L-metilfolātu.

(3) Pēc pieteikuma, kurā lūgts, lai kalcija L-metilfolātu kā folāta avotu atļautu lietot arī maisījumos zīdaiņiem, papildu ēdināšanas maisījumos zīdaiņiem, apstrādātu graudaugu pārtikā un bērnu pārtikā tādā daudzumā, kāds vajadzīgs, lai izpildītu sastāva prasības attiecībā uz folātiem saskaņā ar Savienības tiesību aktiem par šiem pārtikas produktiem, Komisija lūdza Eiropas Pārtikas nekaitīguma iestādi (“Iestāde”) sniegt atzinumu par minētās vielas drošumu un biopieejamību, ja to pievieno attiecīgajiem pārtikas produktiem. Savā 2019. gada 27. novembra atzinumā (2) Iestāde secināja, ka kalcija L-metilfolāts ir avots, no kura ir biopieejams folāts, un ka lietotāju mērķgrupām, proti, zīdaiņiem (< 12 mēneši) un maziem bērniem (12–< 36 mēneši), ierosinātajos lietojumos un lietošanas daudzumos tas ir drošs.

(4) Komisija uzskata, ka Iestādes atzinums ir pietiekams pamats, lai konstatētu, ka kalcija L-metilfolāts nerada bažas par kaitīgumu, ja tas kā folāta avots tiek lietots maisījumos zīdaiņiem, papildu ēdināšanas maisījumos zīdaiņiem, apstrādātu graudaugu pārtikā un bērnu pārtikā vajadzīgajā daudzumā. Tāpēc kalcija L-metilfolāts būtu jāiekļauj Regulas (ES) Nr. 609/2013 pielikuma sarakstā kā folāta avots minētajās pārtikas kategorijās.

(5) Tāpēc Regula (ES) Nr. 609/2013 būtu attiecīgi jāgroza,

IR PIEŅĒMUSI ŠO REGULU.

1. pants Regulas (ES) Nr. 609/2013 pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 20. janvārī Komisijas vārdā – priekšsēdētāja Ursula VON DER LEYEN

(1) OV L 181, 29.6.2013., 35. lpp.

(2) EFSA NDA ekspertu grupa, Scientific Opinion on Calcium l-methylfolate as a source of folate added for nutritional purposes to infant and follow-on formula, baby food and processed cereal-based food, EFSA Journal, doi: 10.2903/j.efsa.2020.5947.